God het niks in die tydelike skepping geestelik perfek gemaak nie! | 4windkoinonia
← Die groot Lig heers oor die klein lig
Ons drink eers brak water voordat ons die Lewende Water kan geniet! →
God het niks in die tydelike skepping geestelik perfek gemaak nie!
Posted on Januarie 10, 2013 by 4windkoinonia
Die afvallige Christendom ervaar enorme probleme om vers 2 in Genesis 1 met die skepping van hemel en aarde in vers 1 te verbind. Hoe op dees aarde het die aarde wat deur God geskep is in vers 1 dan woes en leeg in vers 2 geword. Hoe is daar dan duisternis op die wêreldvloed?
Wel hul oplossing is dat daar 'n tydperk tussen vers 1 en vers 2 ingepas moet word. En dit gee dan ook aanleiding vir ander om op 'n baie subtiele manier die teorie van ewolusie in te pas! God het volgens die "wysheid van die wêreld" alles geskep oor 'n lang tydperk en alles oorgelaat aan 'n natuurlike proses van 'natuurlike seleksie' en 'self-determinasie' deur middel van 'n sogenaamde 'vrye wil' (as dit by engele en mense kom) of natuurlike instinkte as dit by diere kom. Maar God is baie duidelik oor die tydsbestek van die natuurlike skepping en Sy intense betrokkenheid in hierdie skepping:
Jes 48:3 Die vorige dinge het Ek lankal verkondig, en uit my mond het dit uitgegaan, en Ek het dit laat hoor; skielik het Ek dit volbring, en dit het gekom.
Eks 20:11 Want in ses dae het die HERE die hemel en die aarde gemaak, die see en alles wat daarin is, en op die sewende dag het Hy gerus. Daarom het die HERE die sabbatdag geseën en dit geheilig.
Alles het "skielik" na vore gekom! Dit is net deur geloof dat enigeen dit kan aanvaar, anders moet mens die menslike wysheid volg tot in 'n doodloopstraat. Almal het egter nie die geloof ontvang op hierdie stadium om God se skeppingsvermoë te aanvaar nie, en moet dus noodgedwonge die onwetenskaplike teorie van ewolusie propageer. Ons word egter gewaarsku om weg te bly van onheilige, onsinnige praatjies en teëwerpinge van die valslik sogenaamde (wetenskaplike) kennis:
1Ti 6:20 o Timótheüs, bewaar jou pand en vermy die onheilige, onsinnige praatjies en teëwerpinge van die valslik sogenaamde kennis,
Die afvallige Christendom en die sogenaamde wetenskaplike denkers kan nie die volgende waarhede verwerk nie:
Daar staan dit duidelik wat in Genesis 1 vers 2 gebeur het: God het die duisternis geskep, en die aarde (tydelik) woes en leeg gemaak:
Die woord "was" in vers 2 is vertaal van die Hebreeuse woord 'hâyâh' en dit dui 'n bepaalde en definitiewe situasie of toestand aan. In verse 1 en 2 van Genesis 1 is ons eers in dag 1 van die ses-dae-skepping. Op dag een "was" die aarde se toestand "woes en leeg" en dit was dus 'n tydelike toestand want God maak niks in die fisiese skepping om PERMANENT so te bly nie:
Jes 45:18 Want so sê die HERE, wat die hemele geskape het—Hy is God! —wat die aarde geformeer en dit gemaak het—Hy het dit bevestig; Hy het dit nie geskape om woes te wees nie, maar dit geformeer om bewoon te word—Ek is die HERE, en daar is geen ander nie.
Hier is die Hebreeuse woord 'hâyâh' in twee ander verse om die betekenis duidelik uit te bring:
Gen 2:25 En hulle was ('hâyâh') altwee naak, die mens en sy vrou, maar hulle het hul nie geskaam nie.
Eks 3:14 En God sê vir Moses: EK IS ('hâyâh') WAT EK IS ('hâyâh'). Ook sê Hy: So moet jy die kinders van Israel antwoord: EK IS ('hâyâh') het my na julle gestuur.
Adam en Eva was op die stadium naak. Hulle het nie naak geword nie. Maar hulle het ook nie naak gebly nie, maar was deur God geklee:
Net soos die duiwel nie 'n mensemoordenaar en boos geword het nie (a.g.v. sy vrye keuse nie), net so het die aarde nie woes en leeg geword nie, maar was leeg en woes reg aan die begin toe God dit geskep het. Satan was 'n mensemoordenaar, 'n leuenaar, 'n bose engel reg van die begin van sy skepping af:
Hierdie waarhede is vreemd aan die afvallige Christendom wat glo dat die aarde, Adam, Eva en Satan perfek was by hul skepping. Hierdie valse leer is vreemd aan die waarheid in die hele inhoud van God se woord. God is nie skaam om te erken dat Hy die duisternis, die woestheid, die leegheid, die kwaad, die bose, die goddeloses, die onheil en die vormloosheid geskep nie. God maak ALLES vir Sy doel:
God het alles in die tydelike skepping "baie goed" gemaak vir die doel wat HY dit wil gebruik. God het niks in die tydelike skepping perfek of volmaak gemaak nie – alles is egter deel van 'n perfekte plan waarmee God besig is. Hy kan waarlik die Lig uit die duisternis bring:
God is ook nog steeds aktief besig in Sy skepping en die skepping ontwikkel en opereer nie op sy eie nie!
Daar is diesulkes wat dink dat God moeg was na die ses-dae-skepping en toe moes rus:
Gen 2:2-3 En God het op die sewende dag sy werk voltooi wat Hy gemaak het, en op die sewende dag gerus van al sy werk wat Hy gemaak het. En God het die sewende dag geseën en dit geheilig, omdat Hy daarop gerus het van al sy werk wat God geskape het deur dit te maak.
Wel as mens God as 'n mens sien en met menslike denke beskryf, dan sal jy nooit die geestelike dinge van God verstaan nie:
Vir hulle wat dit kan ontvang, hier is God se rus:
Mat 8:20 En Jesus sê vir hom: Die jakkalse het gate en die voëls van die hemel neste, maar die Seun van die mens het geen plek waar Hy sy hoof kan neerlê nie.
Heb 4:3-10 Want ons wat geglo het, gaan die rus in, soos Hy gesê het: Daarom het Ek in my toorn gesweer, hulle sal in my rus nie ingaan nie—alhoewel sy werke van die grondlegging van die wêreld af volbring is. Want Hy het êrens van die sewende dag so gespreek: En God het op die sewende dag van al sy werke gerus; en nou hier weer: Hulle sal in my rus nie ingaan nie. Terwyl dit dan so is dat sommige daar ingaan, en diegene aan wie die evangelie eers verkondig is, deur ongehoorsaamheid nie ingegaan het nie, bepaal Hy weer 'n sekere dag, naamlik vandag, as Hy soveel later deur Dawid spreek, soos gesê is: Vandag as julle sy stem hoor, verhard julle harte nie. Want as Josua aan hulle rus gegee het, sou Hy nie van 'n ander dag daarná spreek nie. Daar bly dus 'n sabbatsrus oor vir die volk van God; want wie in sy rus ingegaan het, rus ook self van sy werke soos God van syne.